b'\n_START_ARTICLE_\nAlfred Hage (handelsmand)\n_START_SECTION_\nHandelsmanden\n_START_PARAGRAPH_\nAlfred Anton Hage var af hollandsk sl\xc3\xa6gt og s\xc3\xb8n af Christopher Friedenreich Hage (d\xc3\xb8d 15. august 1849 i en h\xc3\xb8j alder) og Christiane Annette f\xc3\xb8dt Just. Han kom som barn i huset hos pastor (senere provst) D.P. Smith i Horslunde for at forberedes til at studere, men hans lyst drev ham til det praktiske liv, og han var kun 16 \xc3\xa5r gammel, da han indtr\xc3\xa5dte i faderens efter datidens forhold betydelige handelsforretning, og i 1828 blev han faderens partner. I 1832 gik han i kompagni med svogeren Hans Puggaard og nedsatte sig f\xc3\xb8rst i Nakskov, hvor han tillige overtog vicekonsulater for England, Sverige-Norge og Hannover (herfra stammede den konsultitel, som siden fulgte ham), men flyttede i 1842 til K\xc3\xb8benhavn. De 2 handelsf\xc3\xa6ller supplerede i denne deres f\xc3\xb8rste tid af virksomheden p\xc3\xa5 en heldig m\xc3\xa5de hinanden; Puggaard var utr\xc3\xa6ttelig virksom for at skaffe forretninger og skyede ingen m\xc3\xb8je for at \xc3\xa5bne nye forbindelser, medens Hage besad det store overblik og havde den virkelige k\xc3\xb8bmands lykkelige evne til at beregne og gribe de store chancer. Det var den opadg\xc3\xa5ende tid, som netop begyndte for landbruget, kornavlen tog et m\xc3\xa6gtigt opsving b\xc3\xa5de i kvantitet og kvalitet, og oph\xc3\xa6velsen af kornlovene i England \xc3\xa5bnede et rigt marked for de kornsorter, som gav overskud til udf\xc3\xb8rsel. Det var overvejende kornhandel, som firmaet besk\xc3\xa6ftigede sig med, og handelshuset indtog snart en fremragende stilling i forretningsverdenen, som det bevarede i l\xc3\xa6ngere tid. Det tjente i l\xc3\xb8bet af ikke mange \xc3\xa5r en meget betydelig formue, s\xc3\xa5 at begge kompagnonerne senere kunde tr\xc3\xa6kke sig ud af forretningerne som million\xc3\xa6rer, men huset, hvis soliditet og p\xc3\xa5lidelighed var almindelig anerkendt, havde tillige ord for at v\xc3\xa6re strengt n\xc3\xb8jeregnende og forretningsm\xc3\xa6ssigt uden andet hensyn.\n_START_SECTION_\nIndtr\xc3\xa6den i politik\n_START_PARAGRAPH_\nGennem sine br\xc3\xb8dre Johannes og Hother var Hage tidlig kommet i forbindelse med de nationalliberale politikere, og andre familieforhold knyttede ham endnu n\xc3\xa6rmere til disse, ligesom hans egen \xc3\xa5ndsretning og hans begejstring for de engelske friheds- og frihandelsideer m\xc3\xa5tte drage ham til denne side. P\xc3\xa5 F\xc3\xa6drelandets kontor var han en j\xc3\xa6vnlig g\xc3\xa6st, og inden for sit faglige omr\xc3\xa5de var han bladets medarbejder. Jo n\xc3\xa6rmere det kritiske \xc3\xb8jeblik kom, desto st\xc3\xb8rre blev hans politiske interesse. Da den slesvig-holstenske deputation sendtes til K\xc3\xb8benhavn i martsdagene 1848, og da dens sikkerhed p\xc3\xa5 et hotel mulig kunne v\xc3\xa6re truet, indb\xc3\xb8d Hage den til sit hjem i Kronprinsessegade, og her afgav studenterkorpset en (for \xc3\xb8vrigt ganske overfl\xc3\xb8dig) beskyttelsesvagt for den. Handelsforretningerne optog dengang Hage for st\xc3\xa6rkt, til at han kunne eller ville deltage i det aktive politiske liv, men han havde en alt for naturlig kaldelse til dette til l\xc3\xa6nge at kunne holde sig tilbage; ved et suppleringsvalg 1. oktober 1851 stillede han sig i K\xc3\xb8benhavns 2. kreds, men blev sl\xc3\xa5et af C.F.A.B. Blixen-Finecke, som da ligeledes var en ny mand i politikken. \xc3\x85ret efter, 4. august, valgtes han dog i denne kreds og vedblev at repr\xc3\xa6sentere den under de i denne periode hyppige valg, flere gange med C.A. Broberg som modstander, indtil han i 1858 faldt for overaudit\xc3\xb8r Carl Vilhelm Lange; han vandt sig dog i 1859 en ny kreds i Mariager, og da han 1867 ogs\xc3\xa5 fortr\xc3\xa6ngtes herfra, valgtes han 1868 i Roskilde, som han vedblev at repr\xc3\xa6sentere til sin d\xc3\xb8d. I Rigsr\xc3\xa5det efter F\xc3\xa6llesforfatningen af 2. oktober 1855 sad han som et af de for Folketinget valgte medlemmer. Hans s\xc3\xa6rlige parlamentariske omr\xc3\xa5de var toldtariffen, finansielle og national\xc3\xb8konomiske sp\xc3\xb8rgsm\xc3\xa5l, men af og til tog han ogs\xc3\xa5 ordet under de storpolitiske debatter; ligesom han havde noget engelsk over sin person og optr\xc3\xa6den, s\xc3\xa5ledes str\xc3\xa6bte han ogs\xc3\xa5 som taler efter at efterligne engelske m\xc3\xb8nstre, og han gjorde det med talent. Hans foredrag var korte, men indholdsrige, holdt med en naturlig simpelhed og j\xc3\xa6vnhed, kun sk\xc3\xa6mmede af en ikke ubetydelig l\xc3\xa6spen. Imellem partierne stod han med en vis uafh\xc3\xa6ngighed, og sk\xc3\xb8nt han vedblev n\xc3\xa6rmest at v\xc3\xa6re knyttet til de nationalliberale, havde han tilknytningspunkter ogs\xc3\xa5 med andre grupper, selv med Bondevennerne.\n_START_SECTION_\nSalonkultur med politisk indhold\n_START_PARAGRAPH_\nHans politiske betydning l\xc3\xa5 dog m\xc3\xa5ske mere uden for Rigsdagssalen end i den. I sit rige og g\xc3\xa6stfrie hjem forstod han at samle m\xc3\xa6nd af forskellige anskuelser og at bringe dem i social ber\xc3\xb8ring med hinanden; i de st\xc3\xa6rkt bev\xc3\xa6gede \xc3\xa5r 1853 og 1854 gav han i sit store hus p\xc3\xa5 Christianshavn de eneste politiske aftenselskaber, som vi har kendt her hjemme \xe2\x80\x93 netop s\xc3\xa5danne, som der ofte har v\xc3\xa6ret dr\xc3\xb8mt og talt om, at tingenes form\xc3\xa6nd skulle arrangere. I g\xc3\xa5rden p\xc3\xa5 Kongens Nytorv og p\xc3\xa5 landstedet Stokkerup ved \xc3\x98resund udfoldedes der ved alle forefaldende lejligheder (skandinaviske sammenkomster, de franske journalisters bes\xc3\xb8g, den ark\xc3\xa6ologiske kongres osv.) en fyrstelig g\xc3\xa6stfrihed. Endnu st\xc3\xb8rre betydning havde dog de mindre kredse, som hyppig, n\xc3\xa6sten daglig, samledes hos ham, og hvor ikke blot fremragende danske m\xc3\xa6nd m\xc3\xb8dtes, men hvor ogs\xc3\xa5 svenske g\xc3\xa6ster stadig fandtes, thi Hage var efterh\xc3\xa5nden blevet en af Sveriges st\xc3\xb8rre ejendomsbesiddere og stod i levende forretningsforbindelse med navnlig det sk\xc3\xa5nske aristokrati. Han havde bl.a. herreg\xc3\xa5rden Sirek\xc3\xb8bing. Kunsten og videnskaben var ikke mindre repr\xc3\xa6senterede end politikken i Hages hus, som i det hele har v\xc3\xa6ret skuepladsen for meget betydningsfulde begivenheder i Danmarks historie. Han bestilte hos Constantin Hansen, Den Grundlovgivende Rigsforsamling, til oph\xc3\xa6ngning i sit eget hjem. Billedet h\xc3\xa6nger i dag p\xc3\xa5 Frederiksborgmuseet.'